丹陽新居四十韻
作者：張祜
朝代：唐

paragraphs: 不出丹陽郭，茅簷寄北偏。
四隅疎積潦，萬頃控平田。
地勢金陵豁，灣形珥瀆連。
路分南畝上，山映後湖邊。
故國心殊阻，新池手強穿。
閑吟招隱詠，靜賦篤終篇。
大樹應徒爾，高門亦偶然。
孤雲出小嶼，侶鶴下遼天。
早巿歸人語，昏亭醉客眠。
五更衘月岸，一宿渡江舡。
雪旦飛瓊圃，花時麗錦川。
茅峯遙自對，練水曲相㳂。
夜出澤頭火，晴昏巷裏煙。
人情嗤散漫，鳥性樂暄妍。
夏菓垂簪上，春農起面前。
竹欄隈杳嫋，藤杖決潺湲。
不忝端居勝，何妨病者便。
水軒斜浸柳，風檻散披蓮。
接壤重崗抱，坯沙淺洞延。
外瞻羣嶺拔，中坐兩崖顛。
峻面嶙岣甃，崇臺碨礧填。
小橋深宛宛，新瀑下涓涓。
架俯薔薇立，籬因枳殻編。
何當把牙筭，祇是躡苔錢。
勃窣松栽短，尖纖石筍圓。
綠含山桂潤，紅綻海棠鮮。
枕上看羈䩡，門前見着鞭。
闌珊棊未畢，撥剌釣初牽。
塵尾曾無謂，猪肝是不緣。
坐甘塵外老，來幸酒中仙。
潘岳因成賦，楊雄便草《玄》。
散襟梳短髪，揭指上遊絃。
粗可迴車馬，聊堪駐旆旃。
藉莎慙異席，折筍俟加籩。
哭地心知矣，儒家分已焉。
窮猿半啼嘯，病鶴欲飛眠。
授籙陶貞白，留齋竺法乾。
觀心知不二，叩齒問羅千。
帝里思徒切，家山望益懸。
閶門不可上，西恨涕漣漣。